GUNKULรุกเพิ่มโครงการพม่าปีนี้
GUNKUL เตรียมผุดลงทุนโครงการสาธารณูปโภคใหม่ในพม่านอกเหนือจากแผนลงทุนสร้างโรงไฟฟ้า สรุปแน่ในปีนี้
28 มี.ค. 2555

GUNKUL เตรียมผุดลงทุนโครงการสาธารณูปโภคใหม่ในพม่านอกเหนือจากแผนลงทุนสร้างโรงไฟฟ้า สรุปแน่ในปีนี้
น.ส.โศภชา ดำรงปิยวุฒิ์ กรรมการผู้จัดการ บริษัท กันกุลเอ็นจิเนียริ่ง (GUNKUL) เปิดเผยว่า บริษัทอยู่ระหว่างเตรียมแผนเข้าไปลงทุนโครงการสาธารณูปโภคพื้นฐานในประเทศพม่าเพิ่มเติม โดยจะได้ข้อสรุปในปีนี้จากที่ปัจจุบันมีแผนจะเข้าไปลงทุนสร้างโรงไฟฟ้าอยู่แล้ว ซึ่งถือเป็นอีกก้าวหนึ่งที่จะทำให้บริษัทมีการเติบโตที่มั่นคงในอนาคต หลังจากบริษัทได้จัดหาและจำหน่ายอุปกรณ์ สำหรับระบบไฟฟ้าและระบบพลังงานทดแทนในพม่ามาหลายสิบปี เนื่องจากตอนนี้มีสถาบันการเงินต่างประเทศพร้อมจะสนับสนุน 
ทั้งนี้ คาดว่าปีนี้บริษัทจะมีกำไรสุทธิสูงสุดตั้งแต่ตั้งบริษัทมาที่ 400-500 ล้านบาท ตามที่นักวิเคราะห์คาด เนื่องจากเพียงไตรมาสแรกบริษัทจะมีการรับรู้กำไรจากการขายหุ้นในบริษัท จี-พาวเวอร์ ซอร์ซ (GPS) ให้บริษัท ผลิตไฟฟ้า (EGCO) จำนวน 115 ล้านบาท จากกำไรทั้งหมด 140 ล้านบาท ซึ่งเป็นกำไรที่มากกว่าทั้งปี 2554 ที่ 90 ล้านบาทแล้ว ส่วนที่เหลืออีก 25 ล้านบาท จะรับรู้ในไตรมาส 4
สำหรับรายได้ปีนี้คาดว่าจะสูงสุดเป็นประวัติการณ์เช่นกัน ที่ 4,326 ล้านบาท หรือเติบโตจากปีก่อน 63% ที่ทำได้ 2,668 ล้านบาท ซึ่งเป็นงานที่รอรับรู้รายได้ในปีนี้ทั้งหมดแล้ว 2,426 ล้านบาท แต่เป้ารายได้ทั้งหมดนี้ยังไม่รวมแผนงานที่บริษัทอยู่ระหว่างการประมูลแล้ว และเตรียมยื่นประมูลอีกกว่า 3,000 ล้านบาท m